 CRNA GORA

 SKUPŠTINA OPŠTINE NIKŠIĆ

 Broj:01-030-249/1

 Nikšić, 27.09.2024. godine

Z A P I S N I K

Sa dvadesetdruge sjednice Skupštine opštine Nikšić, održane 25.09.2024. godine.

 Sjednica je održana u sali 1 Skupštine opštine Nikšić i počela je sa radom u 10:30 časova.

Na osnovu evidencione liste, predsjednik Skupštine je konstatovao da, na početku sjednice, prisustvuje 32 odbornika i da postoji kvorum za rad i punovažno odlučivanje.

Sjednici nijesu prisustvovali odbornici: mr Anđela Vojinović, mr Aleksandra Vujović, Zoran Vukićević, Dragoljub Ilić, mr Marko Burić, dr Dejan Perović, doc. dr Jasmina Nikčević, Jelena Marković i Miodrag Davidović.

 Pored odbornika, sjednici Skupštine prisustvovali su: potpredsjednici Opštine Mitar Goranović i Zoran Tomić, prostorna planerka Mirjana Nikolić, sekretar Sekretarijata za kulturu, sport, mlade i socijalno staranje Dejan Ivanović i predstavnici medija.

 Po pozivu, nije bilo nevladinih organizacija prijavljenih za učešće na sjednici Skupštine, putem instituta „slobodna stolica“.

 Saglasno članu 69 Poslovnika o radu Skupštine opštine Nikšić, predsjednik Skupštine dao je na izjašnjenje Zapisnik sa dvadesetprve sjednice Skupštine opštine Nikšić, održane održane 18.07., 23.07. i 25.07.2024. godine.

 Skupština je sa 32 glasa "za", bez glasova "protiv" i bez "uzdržanih" glasova, usvojila

Z a p i s n i k

 dvadesetprve sjednice Skupštine opštine Nikšić, održane 18.07., 23.07. i 25.07.2024. godine, bez primjedbi

 Predsjednik Skupštine je dao potrebna objašnjenja o predloženom dnevnom redu sjednice Skupštine i pojasnio da je sjednicu Skupštine sazvao u skladu sa članom 60 Poslovnika o radu Skupštine, zbog potrebe razmatranja Građanske inicijative koja je dostavljena Skupštini opštine Nikšić.

 Podsjetio je da je u pripremi sjednice, održana sjednica Kolegijuma na kojoj je dogovoren datum održavanja, dnevni red i način rada na sjednici Skupštine.

 Saglasno Poslovniku prešlo se na utvrđivanje dnevnog reda sjednice Skupštine.

 Predsjednik Opštine, aktom broj 02-031-sl. od 20.09.2024. godine, dostavio je predlog za dopunu dnevnog reda sa predlogom akta, da se u dnevni red sjednice uvrsti-Predlog odluke o usvajanju Programa razvoja kulture Opštine Nikšić 2026 - 2030.

Skupština je sa 21 glasom ,,za“, bez glasova "protiv" i i bez "uzdržanih" glasova usvojila predlog predsjednika Opštine da se u dnevni red sjednice Skupštine, kao tačka dnevnog reda, uvrsti - Predlog odluke o usvajanju Programa razvoja kulture Opštine Nikšić 2026- 2030.

Predsjednik Skupštine je predložio da se Predlog odluke o usvajanju Programa razvoja kulture Opštine Nikšić 2026- 2030. razmatra kao druga tačka dnevnog reda.

  Skupština je sa 20 glasova "za", bez glasova "protiv" i jednim "uzdržanim" glasom, utvrdila sljedeći

D n e v n i r e d

 1. Građanska inicijativa, broj 01-030-212 od 23.08. 2024. godine;

2. Predlog odluke o usvajanju Programa razvoja kulture Opštine Nikšić 2026-

 2030.

Način rada i odlučivanja je bio kao na prethodnim sjednicama Skupštine.

Prešlo se razmatranje tačaka po utvrđenom dnevnom redu.

I

Građanska inicijativa, broj 01-030-212 od 23.08. 2024. godine

 Predsjednik Skupštine je podsjetio da je Skupštini opštine Nikšić dostavljena Građanska inicijativa, broj 01-030-212 od 23.08.2024.godine, kojom je predloženo da se Programom privremenih objekata na teritoriji opštine Nikšić za period 2024-2029, na Trgu slobode i Njegoševoj ulici, uz ugostiteljske objekte predvide zatvorene ugostiteljske terase.

 Istakao je da navedena Građanska inicijativa ispunjava uslove propisane čl. 111 i 112 Statuta opštine Nikšić i da je Skupština u obavezi da odluči o podnijetoj inicijativi.

 Pojasnio je da je članom 125 Poslovnika o radu Skupštine, razrađen način postupanja sa građanskom inicijativom koja se odnosi na donošenje ili izmjenu akta Skupštine, odnosno utvrđeno je da se ista dostavlja predsjedniku Opštine, nadležnom radnom tijelu Skupštine i organu lokalne uprave radi davanja mišljenja i rok u kome su navedeni organi obavezni da mišljenje dostave Skupštini.

 Polazeći od navedenih odredbi Poslovnika zatraženo je i u propisanom roku dobijeno mišljenje navedenih subjekata.

 Naglasio je da su predsjednik Opštine i Sekretarijat za uređenje prostora i zaštitu životne sredine kao nadležni organ za postupanje u oblasti uređenja prostora, u datom mišljenju na podnesenu Građansku inicijativu, pored zakonskog osnova za donošenje Programa privremenih objekata, naveli da Programom privremenih objekata, koji je u fazi Nacrta, u zoni I nije predviđeno postavljanje ugostiteljskih terasa zatvorenog tipa, jer je zajednički stav predstavnika organa lokalne uprave uključenih u izradu Programa, da ne postoje odgovarajući prostorno-urbanistički uslovi, kao i da su uzete u obzir usmene izjave građana Nikšića, koje su se odnosile na nezadovoljstvo koje je prouzrokovano onemogućavanjem slobodnog kretanja u centralnom gradskom jezgru usled zauzimanja javnih površina, čime se ometa nesmetano kretanje pješaka, kao i osoba sa smanjenom pokretljivošću i osoba sa invaliditetom.

Takođe, podsjetio je da je nadležno radno tijelo Skupštine, Odbor za planiranje i uređenje prostora i komunalno stambenu djelatnost dao mišljenje da Građansku inicijativu ne treba prihvatiti.

 Obavijestio je da je neposredno prije same sjednice, punomoćnik podnosilaca pomenute inicijative, advokat Filip Kažić u elektronskoj formi dostavio podnesak sa prilozima uz predlog lokacije za postavljanje ugostiteljske terase uz ugostiteljski objekat ''Galerija'' i predlog uređenja pješačkih prelaza u nastavku Trga slobode ka Njegoševoj ulici, uz konstataciju da su svi ugostitelji iz centra Nikšića spremni za postizanje kompromisnog rješenja, odnosno da svoje ugostiteljske terase na isti način odvoje od ugostiteljskih objekta.

 Proceduralno su riječ zatražili i dobili odbornici: Rajko Perović, Boris Muratović , Nikola Zirojević i Tatjana Knežević Perišić.

Predsjednik Skupštine je dao objašnjenja povodom izrečenih primjedbi, u odnosu na povredu Poslovnika.

Zbog tehničkih problema prilikom realizacije radio i tv prenosa prekinuta je sjednica Skupštine, do otklanjanja nastalih problema.

 Osvrt povodom izjašnjenja i navedenog podneska imala je Mirjana Nikolić, prostorna planerka i članica Međuresornog tima za izradu Predloga programa privremenih objekata.

 U pretresu su učestvovali: Rajko Perović, Slobodanka Roganović, Nikola Zirojević, Nikola Vukotić, Nikola Goranović, Boris Muratović, Nemanja Vuković i Mirjana Nikolić.

 Na pitanja: Slobodanke Roganović, Rajka Perovića, Borisa Muratovića i Nemanje Vukovića odgovore je dala Mirjana Nikolić.

 Pravo na repliku koristio je Nemanja Vuković.

II

Predlog odluke o usvajanju Programa razvoja kulture Opštine Nikšić 2026-2030

Predsjednik Skupštine je podsjetio da su nadležna radna tijela Skupštine dostavila izvještaj.

Dva člana Odbora za Statut i propise su glasala ''za'' Predlog odluke o usvajanju Programa razvoja kulture Opštine Nikšić 2026-2030, a dva člana su izdvojila mišljenje.

Odbor za finansije, privredu i razvoj i Odbor za društvene djelatnosti su prihvatili Predlog odluke i predložili Skupštini da isti usvoji.

 Uvodno izlaganje, povodom ove tačke dnevnog reda, imao je Dejan Ivanović, sekretar Sekretarijata za kulturu, sport, mlade i socijalno staranje.

 U pretresu su učestvovali: Kristina Šćepanović, Tatjana Knežević Perišić, Rajko Perović, Boris Muratović, Dejan Ivanović i Dragan Nikolić.

 Na pitanja: Rajka Perovića, Borisa Muratovića i Kristine Šćepanović, odgovor je dao Dejan Ivanović.

 Prije prelaska na glasanje, potpredsjednik Skupštine je odredio pauzu u trajanju od 10 minuta.

 Skupština je nastavila sa radom u 15.05 časova.

 Skupština se pojedinačno izjasnila o tačkama dnevnog reda.

 Predsjednik Skupštine je podsjetio da je članom 126 Poslovnika o radu Skupštine opštine Nikšić propisano da Skupština o građanskoj inicijativi odlučuje u formi zaključka.

 Skupština sa 10 glasova „za“, 19 glasova „protiv“ i jednim „uzdržanim“ glasom,

nije prihvatila Građansku inicijativu, broj 01-030-212 od 23.08.2024. godine, čime se smatra da je donijela sljedeći

 Z a k lj u č a k

 Ne prihvata se Građanska inicijativa, broj 01-030-212 od 23.08.2024. godine, kojom je predloženo da se Programom privremenih objekata na teritoriji opštine Nikšić za period 2024-2029.godina, na Trgu slobode i Njegoševoj ulici, uz ugostiteljske objekte predvide zatvorene ugostiteljske terase

 Skupština je sa 21 glasom "za", jednim glasom "protiv" i bez "uzdržanih" glasova, donijela

Odluku

o usvajanju Programa razvoja kulture Opštine Nikšić 2026 – 2030

Skupština je završila rad po utvrđenom dnevnom redu, pa je predsjednik Skupštine zaključio sjednicu u 15.10 časova.

 Sastavni dio zapisnika je tonski snimak sjednice.

 Sekretarka Predsjednik

 Ivana Šljukić, s.r. Nemanja Vuković, s.r.